Ferraris første elbil er en Apple-drøm på hjul

Ferrari har endelig løftet sløret for Luce – mærkets første fuldelektriske bil. Og nej, det er ikke bare endnu en superbil med batteri i bunden. Luce er noget så uvant som en Ferrari med fire døre, fem sæder og et stort bagagerum. En bil til Ferrari-købere, der måske ikke kun vil larme gennem Alperne en søndag morgen, men også kunne køre familien afsted med god plads og nul lokal udledning.

Prisen er dog stadig meget Ferrari: Ifølge Reuters starter den på 550.000 euro i Italien, og de første leveringer ventes i fjerde kvartal 2026.

Jony Ive har sat sit aftryk

Den mest interessante detalje for tech-læsere er forbindelsen til Jony Ive. Den tidligere Apple-designchef, der var med til at forme blandt andet iPhone, iMac og Apple Watch, har via designkollektivet LoveFrom arbejdet på Luce sammen med Marc Newson. Ferrari kalder det et bevidst valg for at få et udefrakommende blik på luksus, teknologi og brugeroplevelse. The Verge skriver, at LoveFrom ikke kun har arbejdet med kabinen, men har været med til at definere designretningen fra begyndelsen.

Og det kan mærkes på idéen: Luce virker ikke som en Tesla-kopi med Ferrari-logo. Den går næsten den modsatte vej. Mere aluminium, glas, fysiske knapper og taktile detaljer. Mindre “alt skal ind i en skærm”.

1.050 hestekræfter og fire elmotorer

Teknisk er Luce stadig voldsom. Ferrari oplyser, at bilen har fire elmotorer – én ved hvert hjul – en ydelse på 1.050 cv, 0-100 km/t på 2,5 sekunder og en topfart på 310 km/t. Batteriet er på 122 kWh, arkitekturen er på 800 volt, og rækkevidden er angivet til 530 kilometer. Det er ikke ekstremt i almindelig elbil-forstand, men Luce vejer også 2.260 kilo og er bygget til en helt anden type præstationer end en familiebil til 350.000 kroner.

Ferrari har desuden arbejdet på at give bilen en mere levende lydoplevelse. I stedet for bare at lægge kunstig motorlyd ovenpå, opsamler bilen vibrationer fra de elektriske komponenter og forstærker dem – lidt som en elektrisk guitar.

Ferrari prøver at opfinde luksus-elbilen på ny

For almindelige dødelige bilkøbere er Luce naturligvis uopnåelig. Men den er stadig vigtig, fordi den viser, hvor de dyreste elbiler bevæger sig hen. Ferrari forsøger ikke bare at gøre en benzin-Ferrari elektrisk. De forsøger at skabe en ny type luksusbil, hvor eldrift, design, fysisk betjening og tech-smag smelter sammen.

Det gør Luce til en af de mest interessante elbiler lige nu – også selv om de færreste nogensinde kommer i nærheden af at eje én. For hvis Jony Ive kan få Ferrari til at skrue ned for skærm-hysteriet og op for knapper, materialer og menneskelig betjening, kan det meget vel være en trend, der breder sig langt ud over Maranello.

Ferraris første elbil er en Apple-drøm på hjul