Udskældt Ferrari-elbil overrasker: Salgsmål nået på to måneder

Ferraris første elbil ser ud til at have undgået den fiasko, som flere kritikere forudsagde efter premieren. Den opsigtsvækkende Ferrari Luce har ifølge Financial Times allerede nået mærkets salgsmål for hele 2026 – blot to måneder efter afsløringen. Ferrari havde angiveligt regnet med at sælge knap 500 eksemplarer i år.

Det er ikke mange biler målt med almindelige bilproducenters målestok. Men Luce koster fra 550.000 euro, svarende til omkring 4,1 millioner kroner før danske afgifter, og Ferrari har derfor næppe forventet masseproduktion.

Rammer nye Ferrari-købere

Efterspørgslen skal især komme fra Kina og velhavende teknologifolk i Silicon Valley. Det passer godt med Ferraris erklærede mål om at lokke nye kunder til mærket – herunder købere, som allerede er vant til elbiler og avanceret forbrugerteknologi.

Luce er udviklet med hjælp fra den tidligere Apple-designchef Jony Ive og hans designfirma LoveFrom. Resultatet er en usædvanlig Ferrari med fire døre, fem siddepladser og et design, der delte vandene fra første dag.

Under karrosseriet er bilen mere traditionelt Ferrari-ekstrem. Fire elmotorer leverer tilsammen 1.050 hestekræfter, mens accelerationen fra 0 til 100 km/t tager 2,5 sekunder. Det store batteri på 122 kWh giver en opgivet WLTP-rækkevidde på 530 kilometer.

Teknologianmelderen Marques Brownlee har allerede prøvet en tidlig udgave og fremhæver Luce som en af de få elbiler, der føles oprigtigt underholdende på en racerbane. Se hans video nederst.

Det foreløbige salg viser ikke nødvendigvis, at Ferrari har knækket koden til elbilen. Et mål på færre end 500 biler er trods alt beskedent. Men det tyder på, at mærkets rigeste kunder er langt mindre skræmte af elektrisk drift og kontroversielt design end kommentarfelterne.

Udskældt Ferrari-elbil overrasker: Salgsmål nået på to måneder